Soul Blazer

Soul Blazer, utgitt i Japan som , er et videospill for Super NES utviklet av Quintet og publisert av Enix i 1992. Det er et action-rollespill i fugleperspektiv, som samtiden fant naturlig å sjangermessig sammenligne med The Legend of Zelda: A Link to the Past. 

Spilljournalister og fans anser ofte Soul Blazer for å være første del i en uoffisiell trilogi sammen med de spirituelle oppfølgerne Illusion of Time og Terranigma. Spillet har også tydelige tematiske likheter med ActRaiser, Quintets forrige spill til Super NES.

Spillet foregår i en verden der den onde Deathtoll har utryddet alt liv og sperret inne sjelene til innbyggerne. Det er opp til spilleren å befri sjelene, bygge opp verden igjen og til slutt konfrontere Deathtoll selv.

Spillmekanismer 
Soul Blazer er strukturert rundt seks områder, som hver rommer en i utgangspunktet tom landsby og flere huler med monstre. Etter hvert som helten beseirer monstrene i hulene, blir innbyggerne befridd og landsbyen bygd opp igjen. Slik blir nye områder gjort tilgjengelige, og gjennom å snakke med innbyggerne går handlingen videre og man får tilgang til nyttige gjenstander. Hvert område har en boss, og neste område låses opp når denne er beseiret. Når alle seks landsbyene er gjenoppbygd og bossene beseiret, kan helten reise til "World of Evil", hvor Deathtoll venter.

Helten nedkjemper monstrene med sverd, som svinges med et knappetrykk, eller med magi, som skytes fra en kule som sirkler rundt helten og som forbruker "gems" ved bruk. Man blir sterkere ved å samle erfaringspoeng og gå opp i level, eller ved å finne nye sverd eller rustninger. Sverdene og rustningene har gir også andre bonuser, som for eksempel paralysering av monstre, regenerert helse når monstre beseires eller evne til å bevege seg under vann.

Helbredende urter, armbånd som halverer skaden man tar og en stav som gjør at man kan gå inn i andres drømmer, er eksempler på andre nyttige gjenstander man kan finne. Hvis man finner alle de åtte emblemene, kan man bruke magi uten å forbruke "gems", og den glødende kulen, speilet og staven låser opp føniks-magien, som er spillets mektigste.

Scenario

Miljø 
Spillet foregår i en relativt tradisjonell fantasy-setting i det oppdiktede imperiet Freil, som består av seks områder. Helten begynner sin reise i Grass Valley, en liten landsby befolket av mennesker, som ligger helt vest i imperiet. Litt lenger sør ligger skogen Greenwood, som er befolket av dyr. På havets bunn ligger St. Elles, havfruenes by, mens dverger med ekstremt korte livsløp befolker fjellene i nord. Sørøst i imperiet har den den geniale Dr. Leo bygd sitt laboratorium fylt av maskiner og roboter. I nordøst ligger kong Magridds slott.

Handling 
Den grådige kong Magridd, som hersker over Imperiet Freil, tvinger oppfinneren Dr. Leo til å lage en maskin som kan påkalle Deathtoll, ondskapens konge. Han selger alt levende i riket sitt til Deathtoll for ett stykke gull per sjel, og snart ligger verden øde. Fra himmelen ser Mesteren hva som har skjedd. På en stråle av lys sender han sin tjener i en menneskelig krigers skikkelse ned til jorden for å bringe livet tilbake og utrydde ondskapen.

Krigeren fra himmelen, som også kalles Blazer, kjemper seg gjennom Imperiet Freil og befrir sjelene som Magridd har solgt. På veien forelsker han seg i Lisa, Dr. Leos datter. Han finner fram til ondskapens verden, der Deathtoll bor, og beseirer ham ved å påkalle føniksen.

Krigeren vender tilbake til himmelen, men ett år senere innser Mesteren at hans tjener savner Lisa og livet som menneske. Mesteren går med på å sende ham tilbake til Freil, men bare under forutsetningen at han mister alle minnene om sin fortid.

Utgivelse 

Soul Blazer ble utgitt 31. januar 1992 i Japan, 27. november i Nord-Amerika og 27. januar 1994 i Europa. I Europa ble spillet utgitt på tysk, fransk og engelsk, men siden spillet aldri ble lansert i Storbritannia, er det kun den skandinaviske utgivelsen som er på engelsk.

På grunn av begrenset plass til tekst, ble menyene endret en del fra den japanske utgaven til den vestlige. Rommene og mekanikkene knyttet til den første og siste sjefen i spillet ble endret. På to steder i spillet ble kvinnebryster sensurert.

Spillet har aldri blitt utgitt på nytt i noen form.

Mottagelse

Globalt 
Quintet rapporterte at Soul Blazer solgt 200 000 eksemplarer i Japan, 70 000 eksemplarer i Nord-Amerika og 25 000 eksemplarer i Europa, til sammen 295 000 solgte kassetter i verden.

Ved utgivelse gav Famitsus fire anmeldere spillet poengsummen 32 av 40. Game Informers tre anmeldere vurderte i 1992 spillet til poengsummene 8,5, 8,75 og 8,5 av 10. I sin første utgave gav GameFans to anmeldere spillet 95% og 92%. Electronic Gaming Monthlys fire anmeldere gav det 8, 9, 8 og 8 av 10 poeng og Editor's Choice Gold award. De sammenlignet spillet med The Legend of Zelda: A Link to the Past, og en av anmelderne uttalte at Soul Blazer «er like utfordrende, og faktisk mer moro å spille». Dragon gav spillet 3 av 5 stjerner. M! Games gav det 78%.

IGN har rangert Soul Blazer som det 76. beste spillet til Super NES gjennom tidene og beskrevet det som «modig og minneverdig». I 1995 rangerte Total! spillet som det 35. beste til Super NES og skrev at «spillet er skikkelig stort og grafisk har det mye å stille opp med. Historien er sterk, og selv om den ikke helt slår Zelda, er den overraskende nær».

I Norge 
Den norske utgaven av Nintendo Magasinet viet spillet fire sider i Power Player-bilaget til nummer 9 i 1993. Bladets ene anmelder gav spillet 8 av 10 poeng, mente det var en "blanding av Zelda III og ActRaiser" og avsluttet med å anbefale det som "et sikkert valg for alle eventyrlystne Nintendo-spillere." Bladets andre anmelder gav spillet 7 av 10 poeng, roste størrelsen på spillet, skrev at "grafikken og lyden holder meget høy standard", men landet på at Soul Blazer ikke var "helt sammenlignbart med Zelda III".

Referanser

Eksterne lenker 
 

Videospill utviklet i Japan
Videorollespill
Super NES-spill
Videospill fra 1992